**ลาวเปลี่ยนม้ากลางศึก หวังพลิกฟื้นเศรษฐกิจ**

ที่ประชุมสภาแห่งชาติลาว มีมติเสียงข้างมากท่วมท้น เมื่อวันที่ 30 ธ.ค. ที่ผ่านมา เลือกนาย สอนไซ สีพันดอน อดีตรองนายกรัฐมนตรี ให้ดำรงตำแหน่งนายกรัฐมนตรีคนใหม่ แทนนายพันคํา วิพาวัน ซึ่งดำรงตำแหน่งเมื่อเดือน มี.ค. 2564 และขอลาออกอย่างกะทันหัน “ด้วยเหตุผลเกี่ยวกับสุขภาพ ซึ่งส่งผลกระทบต่อความราบรื่น  
และประสิทธิภาพในการบริหารกิจการแผ่นดิน ทั้งนี้ นายสอนไซ วัย 56 ปี สำเร็จการศึกษาจากสหภาพโซเวียต เป็นบุตรชายของ พล.อ.คำไต สีพันดอน วัย 92 ปี อดีตประธานประเทศลาว ระหว่างปี 2541-2549   
อนึ่ง รัฐธรรมนูญของลาวอนุญาตให้ผู้ดำรงตำแหน่งนายกรัฐมนตรีอยู่ในวาระได้นานสูงสุดสองสมัย สมัยละ 5 ปี ความเปลี่ยนแปลงทางการเมืองครั้งสำคัญในลาวรอบนี้ เกิดขึ้นหลังรายงานโดยบริษัทมูดีส์ อินเวสเตอร์ส เซอร์วิส ของสหรัฐ ระบุว่า ลาวกำลังอยู่บนเส้นทางสู่การผิดนัดชำระหนี้ ซึ่งเป็นผลจากการบริหารจัดการด้านธรรมาภิบาลที่อ่อนแอ ภาระหนี้สาธารณะที่พอกพูน แต่ทุนสำรองระหว่างประเทศกลับมีไม่เพียงพอ ที่จะใช้จัดการกับภาระหนี้ได้ ขณะที่รายงานโดยธนาคารโลก ( เวิลด์แบงก์ ) ระบุว่า สถิติล่าสุดถึงเมื่อเดือนธ.ค. 2564 ปริมาณทุนสำรองระหว่างประเทศของลาว อยู่ที่ประมาณ 1,300 ล้านดอลลาร์สหรัฐ ( ราว 44,023.85 ล้านบาท ) แต่มูลค่าหนี้ต่างประเทศซึ่งต้องชำระคืนในแต่ละปี กลับจะยังคงอยู่ในระดับเดียวกันนี้ไปจนถึงปี 2568 “เป็นอย่างน้อย”   
ซึ่งเป็นมูลค่าประมาณครึ่งหนึ่งของผลิตภัณฑ์มวลรวมภายในประเทศ ( จีดีพี ) ของลาว

นอกจากนี้ 2565 เรียกได้ว่า เป็นปี “หนักหน่วง” ของลาว อัตราเงินเฟ้อเมื่อเดือนพ.ย. พุ่งสูงถึง 38.4%   
เมื่อเทียบแบบรายปี สูงเป็นอันดับต้นของทวีปเอเชีย เงินกีบอ่อนค่ามากถึง 68% เมื่อเทียบกับเงินดอลลาร์สหรัฐ ตามสถิติล่าสุดซึ่งมีการเปิดเผย เมื่อเดือนพ.ย. ปีที่แล้ว และเวิลด์แบงก์คาดการณ์ว่า เศรษฐกิจของลาวมีแนวโน้มเติบโตเพียง 2.5% ในปี 2565 ถือเป็นภาวะเลวร้ายมากทั้งในทางทฤษฎีและปฏิบัติ กับประเทศที่ประชากรมากกว่า 1 ใน 3 มีคุณภาพชีวิตอยู่ต่ำกว่าเส้นแบ่งความยากจนของสหประชาชาติ ( ยูเอ็น ) พรรคประชาชนปฏิวัติลาว ซึ่งถือเป็นสถาบันสูงสุดทางการเมืองของลาว เผชิญกับแรงเสียดทานอย่างหนักหน่วงตลอด 3 ปีที่ผ่านมา   
จากการแพร่ระบาดของโรคโควิด-19 ที่ส่งผลกระทบอย่างหนักต่ออุตสาหกรรมการท่องเที่ยว สงครามอันยืดเยื้อระหว่างรัสเซียกับยูเครน และวิกฤติการณ์ในศรีลังกา ซึ่งอย่างหลังน่าจะเป็น “กรณีน่าศึกษาชัดเจนที่สุด”

นายอเล็กซ์ เครเมอร์ ผู้แทนเวิลด์แบงก์ประจำลาว กล่าวว่า สถานการณ์ทางเศรษฐกิจของลาวตอนนี้ เป็นผลลัพธ์ชัดเจนของการบริหารจัดการหนี้ และการสร้างรายได้เข้าประเทศที่ไม่มีประสิทธิภาพ รัฐบาลลาวควรทบทวนแนวทางเพิ่มรายได้สาธารณะ ที่รวมถึงการปรับแก้มาตรการยกเว้นภาษี แม้อ้างเหตุผลว่า เป็นการลาออกจากตำแหน่งด้วยเหตุผลเกี่ยวกับสุขภาพ อย่างไรก็ตาม รายงานหลายกระแสระบุว่า รัฐบาลนายพันคํา “ยินยอมอ่อนข้อมากเกินไป” ให้กับการแสวงหาผลกำไรของกลุ่มผู้ประกอบการเหมืองแร่ โดยเฉพาะในแขวงทางเหนือของประเทศ ทำให้การจัดเก็บภาษีจากกลุ่มผู้ประกอบการดังกล่าวไม่เป็นไปตามเป้า สวนทางกับภาระหนี้สินของลาวซึ่งยังคงเป็นขาขึ้น

นอกจากนั้น มีการวิเคราะห์ว่า นายพันคำ “ล้มเหลวอย่างสิ้นเชิง” ในการจัดการกับปัญหาคอร์รัปชั่น รายงานของกระทรวงการคลังลาวระบุว่า เจ้าหน้าที่ในกระทรวงอย่างน้อย 53 คน “ถูกสอบสวนทางวินัย” หรือ “ถูกไล่ออก” เนื่องจากมีพฤติการณ์น่าสงสัย เฉพาะเมื่อปี 2565 ชาวลาวจำนวนไม่น้อยตั้งความหวังว่า การเปลี่ยนตัวนายกรัฐมนตรีกลางคัน แม้เป็นความเคลื่อนไหวทางการเมืองซึ่งแทบไม่เคยเกิดขึ้นมาก่อนในประเทศขนาดเล็กแห่งนี้ อย่างไรก็ตาม สิ่งที่ประชาชนคาดหวังมากที่สุดในเวลานี้ คือการที่นายกรัฐมนตรีคนใหม่จะมีศักยภาพเพียงพอ แก้ไขปัญหาเศรษฐกิจของประเทศ เพื่อลดระดับอัตราเงินเฟ้อ และทำให้ค่าเงินกับแข็งขึ้น

กระนั้น บรรดาผู้ค้ารายย่อยรายหนึ่ง ที่แขวงสะหวันนะเขต ตั้งอยู่ทางตอนกลางของลาว กล่าวกับวิทยุเอเชียเสรี  
( อาร์เอฟเอ ) ว่าสำหรับที่นี่ “ไม่ว่าใครเป็นผู้นำก็ไม่ต่างกัน

ที่มา : เดลินิวส์ ออนไลน์